Pred izbore u BiH. 2/9/02 - 2002-09-02
Istraživanje Nacionalnog Demokratskog Instituta iz Washingona pokazuje da umjerenije stranke imaju veću podršku nego nacionalno orijent
Nacionalni demokratski institut iz Vašingtona je,u periodu od 23 do 28 augusta proveo ispitivanje nad 1200 građana BiH sa područja cijele zemlje o njihovim glasačkim namjerama. U danas prezentiranom izvještaju NDI, ističe se da je istraživanje pokazalo da umjerenije stranke i dalje imaju veću podršku nego nacionalno orijentirane stranke, te da je ovo primjetno na području oba entiteta. Kad je riječ o predsjedničkim izborima, istraživanje nacionalnog demokratskog instituta pokazuje da postoji velika vjerovatnoća da će kandidati koji dolaze iz nacionalnih stranaka popuniti dva od tri mjesta u Predsjedništvu BiH. Gospodin Mirko Šarović iz SDS-a i gospodin Dragan Čović iz HDZ-a imaju značajnu prednost u predsjedničkoj utrci, kad je riječ o kandidatima iz reda srpskog, odnosno hrvatskog naroda. Kad se govori o bošnjačkim kandidatima za člana Predsjedništva BiH, gospodin Haris Silajdžić, po ovom istraživanju ima 4 posto više glasova, od kandidata SDP za ovo mjesto, gospodina Alije Behmena. Nisu zabilježene veće promjene u stavovima birača kad je riječ o izboru predstavnika u Parlamentarnoj skupštini BiH, u periodu od maja do augusta. Najznačajnija promjena se odnosi na pad podrške Stranci demokratske akcije, i Socijal-demokratskoj partiji. Računajući još neopredijeljene birače, po ovom istraživanju, SDA bi u zastupničkom domu parlamentarne skupštine mogla osvojiti 10, a SDP 11 posto glasova. Kad se radi o podršci koju imaju HDZ, SDS, Stranka za BiH, PDP i SNSD, ona je relatinvo nepromijenjena. Tako bi SDS za ovaj državni nivo vlasti mogao osvojiti 14 posto glasova, HDZ 9, Stranka za BiH 7, Ivanićeva PDP 5, Dodikova SNSD 6 posto glasova. Boss bi imao 4 posto, Srpska radikalna stranka 3, a Nova hrvatska inicijativa 2 posto glasova. Građani su se izjašnjavali o glasačkim namjerama i kad je riječ o entitetskim nivoima vlasti, a toakodjer su zamoljeni da od ponuđenih 20 izaberu za njih najvažnija pitanja prilikom odlučivanja za koga će glasati. U ovom istraživanju ta lista je sadržavala sedam pitanja i pokazuje da je građanima najvažnije pitanje zapošljavanja. Nacionalni demokratski institut ističe da ovaj projekat istraživanja nije dizajniran da predvidi ishod izbora u BiH, nego da prikaže trendove i pomogne strankama da bolje razumiju pitanja koja su najbitnija za birače.